Melk og honning
En oktoberdag i 1926 ble den engelske forfatteren A.A. Milnes «Winnie-the-Pooh» utgitt. Milne var allerede en anerkjent forfatter og dramatiker, men med denne barneboken skrev han seg inn i verdenslitteraturen. Brumms overlevelsesevne kan forklares med den underfundige humoren, det stringente språket og et figurgalleri som gjenspeiler det menneskelige. Nasse Nøff er en beskjeden, liten og nervøst fyr som i blant forsøker å overvinne sin frykt. Tussi ser mørkt på det meste, mens Tigergutt er en utagerende entusiast. Fordi historiene kan leses på flere plan appellerer de både til barn og voksne. Av erfaring er det lett å forstå A.A. Milne når han skriver: - Det var ikke særlig klokt sagt, Brumm, sa Nasse Nøff. - Det var klokt når det var inni hodet mitt, men så skjedde det noe på veien ut.., svarte Ole Brumm. De fire Brumm-bøkene ble illustrert av tegneren E.H. Shepard, og både forfatter og tegner tok utgangspunkt i tøylekene til Milnes sønn, Christopher Robin. Gutten fikk bamsen «Winnie» på sin ettårsdag. I Milnes naive og surrealistiske, men likevel gjenkjennelige verden, spør Kristoffer Robin: - Hvor skal vi gå i dag. Ole Brumm: - Ingen steder. Og så gikk de dit. Slike tanker har gitt utgangspunkt for så vel religiøse som filosofiske verk. Andre har sett en annen verdi i Brumm. Disneykonsernet fanget Brumm og gjorde ham til sin, i tegnefilmer og kommersielle produkter. De supplerte endog Hundremeterskogen med nye figurer. Den første boken ble allerede oversatt til norsk i 1932 og 20 år senere fortsatte Thorbjørn Egner arbeidet. Hans versjon, som han også fremførte i barnetimen på radio, huskes av et par generasjoner norske barn. - Sprett er lur, sa Brumm tankefullt. - Ja, sa Nøff. Sprett er lur. - Og han har et godt hode, sa Brumm. - Ja, sa Nøff. Sprett har et godt hode. Så ble det stille en lang stund. - Det er kanskje derfor, sa Brumm, at han aldri forstår noe som helst. Nå fortsetter eventyret om Brumm. I forbindelse med jubileet har Brian Sibley skrevet en ny bok, der en pingvin gjør entré i Hundremeterskogen. Det er ikke tilfeldig. Det finnes bilder av far og sønn Milne som leker med Brumm og en pingvin. For øvrig er det ikke slik at Ole Brumm svarer «ja takk, begge deler» på spørsmål om han ville ha melk eller honning. Han svarer bare «ja takk». Det er minst like morsomt.
Kommentar Ole Brumm er en livskraftig liten bjørn, 90 år etter at han kom til verden. Når får han til og med en ny venn i Hundremeterskogen. Ole Brumm er en livskraftig liten bjørn, 90 år etter at han kom til verden. Når får han til og med en ny venn i Hundremeterskogen.